Jørgen Poulsen (NY), 2008-04-02:
Jeg vil gerne sige tak for redegørelsen.
Jeg synes, det er en god ting, at man får sådan en redegørelse en gang om året.
Jeg vil også sige, at jeg med glæde har noteret, at manglende ligestilling, som kvinder med indvandrerbaggrund oplever, er med i den her redegørelse, og lige så er også de opstillede ligestillingsmål for de forskellige ministerier.
Men så vil jeg også sige, at jeg er lidt forundret og bekymret over den kæmpemæssige forskel, der er mellem mænd og kvinder med hensyn til barselorlovsdage, og at det faktisk stort set ikke er med i handlingsplanen.
Det gælder også uligelønnen.
Jeg synes, at man næsten får det indtryk, at regeringen ikke vil gøre noget ved det her, og det synes jeg er lidt ærgerligt.
Jeg synes, det er flere ord, end det er handling.
En anden ting, som jeg har hæftet mig ved, er, at man indleder den her redegørelse med at sige, at danskerne er lykkelige, bl.a. fordi vi har så høj en grad af ligestilling i Danmark.
Jeg ved ikke, om ministeren mener, at vi virkelig i Danmark har en så høj grad af ligestilling, at det giver plads til at bryste sig i den her redegørelse.
Jovist, hvis vi tager Dansk Folkepartis mål, så kan jeg godt se, at det går lidt bedre her end i Saudi-Arabien, men jeg synes jo ikke ligefrem, det er det, vi skal bruge som sammenligningsgrundlag, for sandheden er jo, og det er også nævnt i redegørelsen, at vi har nogle ganske alvorlige forskelle.
Mænds bruttoløn er i gennemsnit 17 pct. højere end kvinders.
Vi ligger sådan set på en 19. plads på rangstigen, når det gælder ligeløn i EU, vi har et meget kønsopdelt arbejdsmarked, og vi har, som det er sagt nogle gange, pinligt få kvindelige chefer, både i det offentlige og i det private.
Der er også nogle, der har optalt, at ud af 98 borgmestre i det her land er de 91 mænd, og ud af 98 kommunaldirektører er de 94 også mænd, så det er sådan rimelig pinligt.
Og tager vi det med barselorlov, så synes jeg jo, at det skriger i tabellen, at kvinder i gennemsnit tager 271 dages barselorlov, mens mænd i gennemsnit tager 22.
Det, jeg vil sige med det her, er jo, at jeg synes, vi skal passe meget på i det her land, hvis vi vil videre med det her, at vi ikke hele tiden bilder os ind, at vi er verdensmestre, og at alting går så fantastisk godt.
Jeg tror faktisk, der er en årsag til, at det skrider så langsomt frem med hensyn til de ting, og at vi bryster os af at opretholde en illusion på det her område.
Så har jeg et par spørgsmål, som jeg egentlig godt vil høre ministerens tanker om.
Det handler om disse kønsopdelte lønstatistikker.
Som jeg forstår, er de regler trådt i kraft i januar 2007, hvorefter en gruppe af arbejdsgivere er blevet pålagt at komme med en årlig lønstatistik.
Jeg har så forstået, at de kan vælge at erstatte sådan en statistik med en redegørelse.
Et andet punkt, som jeg faldt over, angår implementeringen af EU's ændringsdirektiv af ligebehandlingsdirektivet fra 2002.
Så vidt jeg forstår, er Danmark blevet kritiseret af Kommissionen for ikke at have implementeret det her direktiv godt nok.
Det skulle bl.a. hænge sammen med, at vi mangler en uafhængig institution, der kan overvåge og evaluere og vejlede i forbindelse med kønsligestilling.
Kommissionen har også bedt den danske regering om at redegøre for sin mangelfulde implementering både skriftligt og mundtligt, men som jeg forstår det, har de svar, som er gået til Kommissionen på det her område, været stemplet fortroligt.
Jeg synes, det er noget mærkeligt noget, hvis det er tilfældet, at de holdes fortrolige, for det giver da en grim mistanke om, at man ikke vil have den kritik frem i lyset.
Jeg ved så ikke, om ministeren kan svare på, om det hænger sådan sammen, men i hvert fald synes jeg, det er lidt problematisk, fordi jeg synes, det er meget godt at have en offentlig debat på det her område.
Det er, hvad jeg vil sige her.